Hvala lijepa gospodine predsjedniče. Dame i gospodo zastupnici, razriješio sam ministricu pravosuđa i predlažem danas novu ministricu pravosuđa u Vladi Republike Hrvatske. Razlog kratko ću navesti, iako to nije tema dnevnog reda, jer tema je povjerenje novoj ministrici, ali u stranci koja je s nama bila u koaliciji u Vladi došlo je do krize identiteta, jer ne može se do podne biti ministar, po podne na press konferenciji ili pet dana biti ministar, a na šestom u subotu na press konferenciji napadati istu Vladu u kojoj ste član, jer ima dovoljno prigoda da se o tome raspravi, da se u konzultacijama ministara, s predsjednikom Vlade, s potpredsjednicima raspravi ukoliko ima nekih problema. Nije to ništa novo u hrvatskoj politici, s time je bila suočena i prošla Vlada, prema tome i budući da je riječ o važnom resoru, to je postalo opterećenje za Vladu i za resor. Zato predlažem danas ovom Visokom domu da izglasuje povjerenje novoj ministrici gospođi Ani Lovrin. Ona je kao što znate saborska zastupnica, predsjednica Odbora za pravosuđe Hrvatskog sabora. Inače je završila gimnaziju u Zagrebu, Pravni fakultet u Zagrebu, položila pravosudni ispit 1993. godine. Zastupnica je u Saboru. Bila je gradonačelnica Grada Zadra, zamjenica gradonačelnika Grada Zadra, tajnica Grada, rukovoditelj pravnih poslova, dakle, vodila je uvijek sve pravne poslove. Možemo reći da se cijeli život bavi pravom, govori engleski jezik, ima 4-ero djece i sigurno da i svojim radom u Hrvatskom saboru, u Odboru za pravosuđe i svojim radom u Gradu Zadru kao gradonačelnica i kao zamjenica gradonačelnika zaslužuje naše povjerenje. Budući da je reforma pravosuđa jedan od najvažnijih ciljeva moje Vlade i ove saborske većine, budući da je ta reforma pravosuđa bila predstavljena 23. prosinca 2003. godine, tada smo i dobili povjerenje ovog Visokog doma. Nastavljamo s tom reformom još bolje i još dinamičnije. Dakle, može se još bolje i još dinamičnije. To je i jedan od preduvjeta da svi hrvatski građani budu pravično i imaju mogućnost i pravičnog i pravednog postupka u svim pravnim postupcima. Ali, da ne zaboravim i to, naravno da je to i jedan od kriterija ulaska Hrvatske u Europsku uniju. Želimo biti moderna zemlja, učinili smo dosta na tom planu u ove 2 godine. Bit će još više u iduće 2 godine i pozivam ovaj Visoki dom da dade povjerenje novoj ministrici koju predlažem, gospođi Ani Lovrin. Hvala lijepa.
Hvala. Otvaram raspravu. Klub HSP-a, poštovani zastupnik Pero Kovačević. Izvolite.
Poštovani gospodine predsjedniče, predsjedniče Vlade, ministri, kolegice i kolege. Mi u Klubu Hrvatske stranke prava ne sporimo činjenicu da predsjednik Vlade ima pravo birati svoje suradnike, da predsjednik Vlade u tijeku mandata ima pravo i neke suradnike mijenjati, odnosno predložiti imenovanje novih suradnika. Mi se ne protivimo što je predsjednik Vlade razriješio sadašnju ministricu. Naš je razlog tome jasan, to smo isticali višekratno, a odnosi se vezano da je Hrvatska država obvezna poduzimati sustavne pravne, političke, diplomatske mjere za osporavanje i obaranje monstruoznih haaških optužnica. Nažalost, taj resor je bio u nadležnosti ministrice pravosuđa. Kakva je tu situacija najbolje govori činjenica da svi naši generali teško dolaze do dokumentacije koja im je potrebna u obrani. Ne samo u obrani sebe nego u obrani Domovinskoga rata, u obrani Hrvatske države. Zbog toga smo mi višekratno skretali pozornost, a u tome je svemu prednjačila ministrica pravosuđa koja je stalno govorila kako je sva dokumentacija skupljena, kako je sve napravljeno i da svi naši generali mogu odmah i pravovremeno dobiti ono što im treba. Nažalost, nije tako. Mogu vam iznijeti više takvih primjera. Jedan je primjer da je jedan od naših generala tražio da mu Ministarstvo pravosuđa dostavi sve međunarodne ugovore koje je pokojni Predsjednik Tuđman za vrijeme Domovinskoga rata u obnašanju dužnosti sklopio. Znate koliko je taj general dobio? Dobio je u 2 navrata nakon 6 mjeseci samo 4 takva ugovora, a takvih ugovora ima 227. Nikad nisu mogli dobiti odluku o tome, o priznanju kad je Hrvatska država, odnosno pokojni Predsjednik priznao Bosnu i Hercegovinu. Ima također bezbroj takvih slučajeva. I zbog toga nemamo ništa protiv što ste smijenili ministricu. Ali gospođo Lovrin, ukoliko ne budete radili ovaj posao kako treba, a to vam je najvažniji posao, budite sigurni da će … … [[Govornici govore u glas, ne razumije se.]] Pazite, to je dio na kome inzistiramo. Dio da se konačno počme poduzimati i pravne i političke i diplomatske mjere. I da se pripremi i Savjet prijatelja suda i da se poduzmu sve druge odgovarajuće mjere. Ako to budete spremni napraviti mi ćemo vas podržati. Hvala lijepo.
Ispravak netočnog navoda, poštovani zastupnik Frano Piplović.
Gospodine predsjedniče, kolegice i kolege. Pa ispravio bi netočan navod kolege Kovačevića koji je dosadašnju ministricu zapravo optužio da je na neki način skrivala dokumente, odnosno da se do tih dokumenata teško dolazilo. Gospođa ministrica te dokumente nije imala. Ona je svoj posao radila koliko je umjela i znala. Imajmo dostojanstva i sada i ne treba je zbog toga optuživati, zbog čega ona nije kriva.
Za Klub HSS-a, poštovani zastupnik Željko Pecek. Izvolite.
Hvala lijepo, gospodine predsjedniče, poštovani premijeru, gospodo ministri. Ja bih želio zahvaliti HSP-u što nam je umjesto premijera obrazložio razloge smjenjivanja ministrice tako da smo sada potpuno sigurni koji je bio razlog za to. Vjerojatno je to i pranje savjesti kako bi se podržao i jedan i drugi prijedlog ispred HSP-a i o smjeni i o potvrdi novoga ministra, ali to ćemo jako brzo vidjeti. Međutim, gospodine predsjedniče Sabora, ja vas podsjećam da je Klub HSS-a prije 3 tjedna postavio pitanje, odnosno zamolbu ovdje u Saboru vama da razgovarate sa premijerom kako bi on došao u sabornicu i objasnio nam što se događa u Vladi sa generalima, odnosno sa Haagom. Jer ovo je sada zamjena teza. Ministrica je odgovorna za generale, za Haag kao što je HSP objasnio, a Vlada ništa nije kriva. Pa to je posao Vlade, a ne jednoga ministra. I eto, nakon 3 tjedna vi ste obećali da ćete razgovarati sa premijerom i da će vjerojatno on doći u Sabor. Njega nije bilo, došao je danas kada se radi o smjeni. Sada ja ne znam da li vi niste razgovarali u međuvremenu sa premijerom, da li on možda sa vama nije želio razgovarati ili vi ne želite razgovarati sa Klubom HSS-a jer povratnu informaciju nismo dobili, makar ste je vi obećali. Međutim, priča i dalje je potpuno ista kao i prije 3 tjedna, a vjerojatno će biti ista i dalje. Mi nismo sigurni da će generale braniti najbolji odvjetnici. Mi nismo sigurni da je za njih osiguran novac. Ja sam o tome govorio, da smo potpuno sigurni da za njih nije osigurana niti dokumentacija, da je oni moraju kupovati na tržištu. A neki generali su u međuvremenu, poslije zahtjeva Kluba HSS-a rekli da će umjesto u Hrvatskoj otići se braniti u Haag jer vjerojatno će po tom modelu onda dobiti i novac za svoju obranu. Do danas mi ne raspolažemo ni sa kakvom informacijom Vlade na osnovu čega bi bili sigurni da za one koji su za Hrvatsku državu dali maksimum, država želi uzvratiti na isti način. Mi želimo u klubu HSS-a da hrvatske generale brane najbolji odvjetnici, želimo da je za njih osigurano dovoljno novaca, ali želimo i znati koliko je novaca osigurano i na koji način se to plaćanje vrši. Evo ja sam očekivao da ćemo takav odgovor dobiti od premijera u Saboru je vjerojatno je Sabor nadležan za to, ali ipak zahvaljujem i HSP-u što nam je dao obrazloženje. Hvala.
Hvala. Vi jeste, istina je da ste zatražili informacije od predsjednika Vlade povodom obrane, ja sam vašu inicijativu i vaš prijedlog dostavio i predsjedniku Vlade i obavijestio ga o tome. To je u biti bila forma zastupničkog pitanja izvan aktualnoga prijepodneva. Ispravak netočnog navoda, poštovani zastupnik Pero Kovačević.
Poštovani gospodine predsjedniče. Ispravljam netočan navod uvaženog kolege Peceka. Ja u ime kluba HSP-a nisam rekao da je samo ministrica odgovorna nego sam rekao da je najodgovornija, a odgovorna je i vaša Vlada jer isto na tome ništa nije radila. Hvala lijepo.
Hvala. Sad ću dati riječ predsjedniku Vlade dr. Ivi Sanaderu. Izvolite.
Hvala lijepa gospodine predsjedniče. Gospodine zastupniče Pecek ja ću vas apostrofirati kao bivšeg ministra kao što je to učinio uvaženi zastupnik Kovačević. Kao bivši ministar i kao zastupnik valjda znate da se danas ne raspravlja glasa točka dnevnog reda o razrješenju, ono je učinjeno već, Sabor o tome ne raspravlja. Sabor raspravlja o imenovanju nove ministrice, prema tome nećemo dva puta glasovati, prema tome zašto prozivate nekog zastupnika da je obrazložio nešto za što će dva puta danas dići ruku. Danas ćemo samo na naš prijedlog koji je usvojen, hvala vam što ste ga usvojili glasovati o povjerenju novoj ministrici. Iznio sam razloge za razrješenje iako nisam trebao, jer nije to točka dnevnog reda o razrješenju ministrice. Ponovit ću još jedanput. Kriza identiteta Demokratskog centra je jedini i isključivi razlog zbog toga što je postalo opterećenje i za nju i za Vladu, jer ne može se, ponavljam, pet dana biti ministar, a šesti dan na press konferenciji kao predsjednik stranke koja je u koalicijski … [[Govornik se ne razumije.]] napadati tu Vladu u kojoj pet dana imaš mogućnost sa predsjednikom i sa svima drugima davati prijedloge i rekao da ste to imali u prošloj Vladi takvih sličnih slučajeva, možda baš s našom strankom.
Za klub IDS-a, poštovani zastupnik Damir Kajin. … [[Upadica se ne razumije.]] Molim? … [[Upadica se ne razumije.]] Izvolite, poštovani zastupnik Pecek u ime kluba HSS-a. Izvolite.
Hvala lijepo. Kao i obično za sve je kriva bivša Vlada, međutim bilo bi dobro poštovani gospodine premijeru da ne čitamo iz medija razloge za razrješenje člana Vlade da se to obrazloži. Ja znam da vi nemate takvu obavezu, ali vjerojatno bi to bilo puno bolje da mi ovdje u Saboru imamo informaciju i zbog čega se mijenjaju ministri, zbog čega obrana generala nije dobra i zbog čega puno tog bi trebalo ovdje reći, a ne putem medija, jer i vi ste postupili kao i ministrica, tu vijest ste pustili putem medija da je mijenjate.
Klub IDS-a, poštovani zastupnik Damir Kajin. Izvolite.
Poštovani gospodine predsjedniče, cijenjeni predsjedniče Vlade, uvažena gospodo zastupnici. Mislim da u ovom trenutku i svima onima iz opozicije koji su napadali prilikom prošlog izvješća o reformi pravosuđa, znači koji su napadali Vesnu Škare-Ožbolt danas je možda krivo. Vesna Škare-Ožbolt nije bila loš ministar, nije bila loš ministar, ona je napravila dvije, tri stvari, neću reći da su revolucionarni ili izuzetno su bitne, uredila je gruntovnicu, pospješila rad trgovačkih sudova i to treba priznati, kao što bi bilo isto tako pošteno da priznamo Vesni Škare-Ožbolt bivšoj ministrici, našoj budućoj vjerujem kolegici da je bila veliki i da je veliki radnik. Konačno, vi gospodo iz HDZ-a to jako dobro znate koji je ona posao recimo odradila oko mirne integracije u istočnoj Slavoniji, to joj morate priznati. Vesna Škare-Ožbolt, bivša ministrica, naša buduća ponovo zastupnica sigurno je imala dobre odnose s medijima. Mi se ovdje koji jesmo 10 godina jako dobro poznajemo, ali sada Vladu neke banalne informacije mogu boljeti, to je meni gotovo neshvatljivo. Međutim, najveći problem bio bi ili je ako su tajne službe, pod navodnicima "obrađivale" ministricu pravosuđa kao što o tome piše hrvatska javnost. Ako da onda po čijem nalogu? Vlade čija je bila član, premijera, Vrhovnog suda, policije ili je to gospodin Karamarko radio na svoju ruku? Ako je tome tako onda dobro je ako nije ništa od toga, ali ako je tome tako onda smo mi u velikim problemima kao što ste gospodine Bebić govorili pred nekoliko mjeseci zbog, pod navodnicima "tobožnjeg praćenja" biskupa, sportaša, opozicionih političara od strane tobože bivše Vlade. Što ako je Vesna Škare-Ožbolt.
Kolega Kajin, molim vas mi ovdje raspravljamo o prijedlogu za izglasavanje povjerenja novoj ministrici.
Gospodine predsjedniče.
To vodite računa.
Nitko od nas nije naivan da ne zna o čemu je zapravo ovdje riječ. Nije ovdje riječ o našoj kolegici gospođi Lovrin, nego ovdje se zapravo radi o Vesni Škare-Ožbolt. Pitanje je samo zbog čega ona odlazi, zbog čega je ona razriješena, da li su ove informacije u hrvatskoj javnosti točne.
Gospodine Kajin molim vas.
Nije to prešlo svaku granicu.
Nemojte zloporabljati, ja ću vas prekinuti.
Nećete.
Ja ću vas prekinuti po Poslovniku iz razloga da se držite Poslovnika. Predsjedatelj može prekinuti zastupnika ako se ne drži Poslovnika. Po Ustavu je predsjednik Vlade razriješio članicu Vlade ministricu pravosuđa.
I o tome govorim.
I o tome ne govorimo, mi govorimo o tome jer smo izglasovali u prijedlog dnevnoga reda raspravu o povjerenju kandidatkinji za ministricu Ani Lovrin, a ne o razrješenju o razlozima razrješenja ministrice Vesne Škare-Ožbolt koja je razriješena. Molim vas, izvolite.
Dobro gospodine predsjedniče, iako znam da će sve na kraju ispasti velikom farsom. Slažem se da svaka Vlada ima prava postavljati pa izmjenjivati svoje ministre. Ne treba niti obrazlagati razloge, ali opet ćete se gospodo zastupnici sa mnom složiti da nije riječ o običnoj smjeni, prije svega zbog sumnje da je Vesna Škare-Ožbolt, ovo o čemu govore mediji "dijelila" dokumente odnosno da je s druge strane bila isljeđivana. Priče da se sada kasni sa nekom reformom pravosuđa jednostavno ne stoje. To su sada priče za malu djecu. Tamo gdje je bivša ministrica mogla utjecati a taj posao morat će nastaviti i buduća ministrica na primjer urediti zemljišne službe, to je i učinila. Da će ona moći preko noći pospješiti rad sudaca koji su nota bene neovisni, nedodirljivi, nesmjenjivi u svojim funkcijama doživotno ma jasno da nije moguće puno napraviti. Jasno je da mi nije drago zbog ove smjene. Mislim da to neće ubrzati procese u Hrvatskoj. Mislim da će to usporiti procese u Hrvatskoj. To neće doprinijeti pravnoj sigurnosti u Hrvatskoj. Upravo obrnuto, to će usporiti. To neće učiniti Vladu funkcionalnijom. Upravo obrnuto. To neće pokrenuti povjerenje u Vladu, upravo obrnuto. I zato neka se razmisli što se ovdje čini. Ja znam da je možda ministrica naknadnim izjavama i sama dolijevala ulje na vatru ali se morala braniti ako su joj mediji na način na koji smo imali prilike pratiti napadali. Kako, preko čega, osim preko medija? Međutim, još jedanput ću reći. Ovo ne doprinosi povjerenje u Vladu. Ovo šteti Vladi iako je svima jasno da krize vlasti nema, da to ne može izazvati nikakve poremećaje u vlasti, nikakva pomjeranja na političkoj pozornici. Međutim, očigledno ovo što se zbiva nije dobro. Razumljivo je da ja koji neću glasati za gospođu Lovrin želim gospođi Lovrin svako dobro jer mislim da je svime jasno. … [[Upadica se ne čuje.]] Najiskrenije želim, u privatnom i poslovnom životu. Jer, ako ona uspije onda će uspjeti i Vlada i zemlja u cjelini a tome nam je svima stalo. Želim joj svako dobro i nemojte mi ništa drugo imputirati. Međutim, za kraj još samo jednu rečenicu jer ovo ima sve manje smisla. Nije problem znači kada cure dobre informacije. Problem je kada cure loše vijesti a k tome istinite čime se onda demistificira i nečija uloga. Sve u svemu, gospodo mislim da dijelite moje mišljenje. Istina, dijelite moje mišljenje. Znate da to što činimo nekima činimo nepravdu a mislim zemlji ne činimo uslugu.
Gospodo, mir molim vas. Ovdje se ne radi o raspravi o izglasavanju nepovjerenju članu Vlade nego se radi o povjerenju članici Vlade. Pa molim vas da se u tom pravcu i držimo rasprave. Klub HNS-a poštovani zastupnik Dragutin Lesar. Izvolite!
Hvala lijepa. Poštovani gospodine predsjedniče, predsjedniče Vlade, kolegice i kolege! Mi u Klubu Hrvatske narodne stranke dakako ne sporimo pravo i premijeru i Hrvatskoj demokratskoj zajednici da mijenja ministre u svojoj Vladi. No, do sada je uvijek ovih nešto više od dvije godine resor pravosuđa bio iskazivan kao jedan u kojem su najviše reformi i promjena napravljene posebice u dijelu reforme pravosuđa, sudstva, gruntovnice, gruntovnih knjiga, suradnje sa Haagom i zakonskih projekata. Premijer je rekao da je razlog razrješenja gospođe Škare-Ožbolt kriza identiteta ali nisam dobro čuo da li se radi o čijoj dakle krizi identiteta se radi. Da li DC-a, HDZ-a, Vlade ili same Škare-Ožbolt. Nemojte biti nervozni, imam pravo na raspravu, reći što nisam dobro razumio. Ako nešto nisam dobro razumio premijer će me ispraviti, nema razloga nervozi. Ja sam svjestan naime da u Poslovniku našeg Sabora nemamo uobičajenu praksu da u ovakvim slučajevima bi se kandidati pa ni prilikom predstavljanja na početku mandata Vlade niti u toku kad dolazi do razrješenja i novih kandidata kandidati obratili Saboru. Ali ja sam uvjeren da uz suglasnost premijera kandidat može se obratiti Saboru. Mene samo jedna stvar interesira. Liniju reforme u pravosuđu koja je dvije godine ili dvadeset i pet mjeseci do sada hrvatska Vlada provodila i Sabor prihvaćao kroz zakonske projekte i druge da li gospođa Lovrin kao kandidat za novog ministra nastavlja taj smjer ili smatra da u nekim od stvari treba doći do bitnijih zaokreta posebice zbog toga što i na ovoj sjednici imamo nekoliko prijedloga zakona Vlade a koji se tiču ovog resora. Pa gospodine predsjedniče Vlade, ljubazno vas molim, ponavljam nema to predviđeno u poslovniku i zaista je šteta da se kandidati ne mogu obraćati parlamentu ali uz vašu suglasnost bi vjerojatno gospođa Lovrin mogla odgovoriti samo na ovu dilemu koja je nama jako bitna. Hvala.
Predlagatelj predsjednik Vlade doktor Ivo Sanader.
Hvala lijepa gospodine predsjedniče. Pa ja zahvaljujem obojici uvaženim zastupnicima Kajinu i Lesaru na raspravi jer su pokazali u svojoj raspravi da sam bio u pravu kad sam prije dvije godine predložio ovom Visokom domu ministricu pravosuđa. Hvala vam na ocjenama da je dobro radila svoj posao. Znači, povjerenje koje ste mi tada dali opravdao sam. Danas tražim ponovno povjerenje i znam da će Ana Lovrin još bolje raditi taj posao pa kad ste mi tada vjerovali a danas dali dobru ocjenu u izboru onda očekujem da mi date povjerenje i za u buduće.
Dva kluba, Klub zastupnika HSLS-a, LS-a, DC-a poštovani zastupnik Ivan Čehok. Pa nakon toga u ime Kluba SDP-a poštovani zastupnik Ivica Račan. Izvolite!
Gospodine predsjedniče, premijeru, ministri, kolegice i kolege zastupnici! Nije sporno i nitko ne dovodi u pitanje pravo predsjednika Vlade kao mandatara da sebi bira ministre, da predlaže ministre u hrvatskoj Vladi i da na kraju ih mi ovdje potvrđujemo. Ja mislim da je to pravo povezano s ukupnim djelovanjem Vlade i da svaki ministar pojedinačno kao član Vlade mora djelovati u cjelini. Naprosto, Vlada djeluje integralno ili ne djeluje nikako ako jedan njezin član ili ako nekoliko članova ne može raditi zajedno s drugima. Ja mislim da je gospođa Škare-Ožbolt bila dobra ministrica, da je ona pokušala na različitim područjima, u različitim segmentima pravosuđa poduprijeti, potaknuti, pospješiti, ubrzati toliko potrebne reforme i mislim da stoga svi zajedno možemo doista dostojanstveno raspravljajući o njoj i o novoj ministrici joj zahvaliti na onome što je učinjeno. Međutim s druge strane ostaje činjenica koju bojim se da malo tko pojedinačno bez premijerove podrške i bez podrške sviju nas pa i cjelokupne hrvatske javnosti, ali i prije svega bez podrške sviju u pravosudnom sustavu mislim da nitko neće moći ubrzati pravosudnu reformu do one potrebne brzine kojom bi se u sljedećih 7 i 8 godina praktično pravosuđe iz jednoga sustava koji u mnogim svojim dijelovima škripi, koji je u mnogim svojim dijelovima u neredu da taj sustav dakle postane funkcionalan sustav. Ja ću samo podsjetiti da prema teoriji prava, filozofiji prava pravosudni sustav koji nije učinkovit zapravo se ne može nazvati u pravom smislu pravednim sustavom. On jest pravosudni sustav, ali nažalost nije pravedni sustav. Stoga mislim da je naša zadaća poglavito da je težak teret i breme odgovornosti na gospođi Lovrin koja preuzima Ministarstvo od jedne relativno uspješne ministrice upravo u tome da tu pravosudnu reformu ubrzamo. Ja mislim da ta pravosudna reforma se neće ubrzati velikim strategijama. Ona se neće ubrzati verbalnim deklarativnim poticajima. Ona će se jednostavno ubrzati ako, ako konačno cijeli sustav velim u svim svojim područjima, u svim segmentima počinje učinkovitije i brže djelovati. Nažalost pokazuje se da je u Hrvatskoj moguće u pravosuđu raditi dobro. Pokazuje se da je moguće raditi učinkovito, ali velim nažalost pokazuje se da tako nije diljem Hrvatske. Pokazuje se da prema tome postoje subjektivne slabosti u cijelome sustavu i upravo stoga mislim da dobri ministri mogu otkloniti te subjektivne nedostatke, slabosti, da mogu na neki način spriječiti da nekoliko sudova u cijeloj Hrvatskoj zapravo na neki način blokira hrvatsko pravosuđe ili da na neki način umanjuje ukupnu učinkovitost pravosuđa. Stoga u zahvalu dosadašnjoj ministrici doista mislim i to sam rekao svojoj susjedi i kolegici u klupi do mene, gospođi Lovrin, da doista sjeda na jednu vruću fotelju i da sjeda na jednu stolicu u kojoj neće dugo sjediti ne zato što ćemo je smijeniti nego zato što će morati proći cijelu Hrvatsku kako bi taj sustav postao brži i dopustite mi vidim da su svi … [[Govornik se ne razumije.]] naročito pak mi je drago da se vraća gospodin Ivas jer sad se neću morati brinuti tko će glasovati.
Klub SDP-a poštovani zastupnik Ivica Račan. Izvolite.
Gospodine predsjedniče, kolegice i kolege zastupnici svega nekoliko riječi. Ja znam da nijednoj koalicijskoj vladi, više koalicijskoj ili manje koalicijskoj vladi kao što je ova nije lako. Nešto mi je to poznato. Svatko će na svoj način riješavati probleme u koalicijskoj vladi. Mi možemo imati određenu dozu razumijevanja prema problemima ove i ovakove Vlade pa i načinu rješavanja problema koji su u njoj. Ono što je međutim danas također jasno da razlozi za ovaj potez nisu sasvim jasni. Nisu jasni po onome što smo mogli da čujemo u javnosti zadnja dva, tri dana. Nisu jasni ni po ovome što čujemo danas s ove govornice. Od premijera pa do onih koji će očito glasovati za ovaj potez i prijedlog Vlade. Možda ćemo još jedanputa biti u situaciji da prave razloge čujemo naknadno. Stoga s ove govornice se ne želim uključivati u nagađanje razloga. Ono što naprosto želim reći mi nismo glasali kao što je poznato, bili smo u opoziciji i ostajemo u opoziciji. Nismo glasali za formiranje ove Vlade pa nećemo glasati niti za promjenu u ovoj Vladi. Toliko.
Hvala. Poštovani zastupnik Slaven Letica. Izvolite.
Poštovani gospodine predsjedniče, predsjedniče Vlade prije svega meni je osobno drago da ste predložili kolegicu Anu Lovrin za ovu odgovornu ministarsku dužnost jer je u okviru HDZ-a malo kvalificiranih makroekonomista, ekonomista ali je konkurencija pravnika izvrsna i mislim da je tu dobro spomenuti iz mojih osobnih iskustava i da bi Dražen Bošnjaković i Emil Tomljanović i nekoliko ljudi mogli taj posao obaviti kako treba. Međutim moramo biti ponosni jer smo u situaciji da ipak ovaj Visoki dom i o ovoj temi raspravlja snošljivo. Jučer ste vidjeli kako to izgleda u ukrajinskom Parlamentu kad krenu komunisti na demokrate da to izgleda malo dinamičnije nego u ovom Visokom domu. I u tom smislu gospodine predsjedniče Vlade će trebati vrlo skoro osnažiti Deklaraciju Vijeća Europe o osudi komunističkog totalitarizma da bi se kultivirao osjećaj snošljivosti u ovom Visokom domu. Zbog još jedne vrlo važne vrednote u hrvatskoj političkoj kulturi, a to je vrednota zahvalnosti koja je izgubljena u Hrvatskoj, u hrvatskome javnom životu ja bih vas predsjedniče Vlade zamolio da s nekoliko riječi iskažete to što ste na načelnoj razini iskazali. Što je bivša ministrica Vesna Škare-Ožbolt učinila dobroga jer doista kao što je rekao uvaženi kolega Ivica Račan ostaje visjeti u zraku nekakav osjećaj da razlog koji ste vi ovdje iznijeli, a to je da Demokratski centar gubi identitet nije dovoljno snažan razlog i mi se mentalitetno, vi i ja predobro poznajemo. Znamo da to nije temeljni razlog. Osim toga isključivanje iz Vlade Vesne Škare-Ožbolt će dati njoj i Demokratskom centru taj identitet koji su izgubili. Sada će napokon moći djelovati kao demokratska stranka. U tom smislu ja bih htio kazati sljedeću stvar: Vesna Škare-Ožbolt je učinila nešto na jednom području koje je vrlo bilo teško i osjetljivo i u odnosu na suradnju sa Haškim tribunalom i u odnosu na neke druge projekte i ja sam siguran i time ću zaključiti da bi zbog kultivirana, kultiviranja osjećaja zahvalnosti kao jedne od temeljnih vrednota koja je izgubljena u hrvatskom društvu bilo dobro samo dvije, tri riječi, možda četiri rečenice nešto kažete dobroga što je napravljeno u tom mandatu da bi to obvezivalo buduću ministricu. Hvala lijepo.
Replika, poštovani zastupnik Frano Piplović.
Gospodine predsjedniče, kolegice i kolege. Pa, kolegi Letici bi zapravo replicirao kad je on govorio o identitetu Demokratskog centra. Demokratski centar ima svoj identitet, takav je kakav je. Jest da ga je mukotrpno i teško stvarao u teškim okolnostima. Drago mi je što je ovo spomenuo i potaknuo premijera da kaže da se nešto … [[Govornik se ne razumije.]] kaže o nekim dobrim stvarima koje je gospođa Vesna Škare-Ožbolt radila. Meni je drago što sam ja bio zastupnik, zamjenik njen u ovom Saboru, što sam bio zamjenik osobe koja nije odavala tajne državne, koje nije dokumente davala novinarima. Drago mi je također što je osoba bila vrijedna, znači ponosan sam na to što je tako to činila i radila. A razlozi koje je iznio premijer su legitimni. Premijer ih je iznio oni su tu i jasno to je pred vama i pred, da se odredite. Bitno je da ipak da osoba Vesna Škare-Ožbolt nije ono što je bilo kroz medije govoreno. Prošli tjedan smo imali raspravu o strategiji, o strategiji pravosuđa, odnosno reformi pravosuđa. Bile su ovdje puno kvalitetnih riječi, puno toga lijepo rečeno što je radila ona i to ministarstvo. Prema tome, o svemu tome treba voditi računa da kad se raspravlja o nekom, ako s nekim ne … [[Govornik se ne razumije.]] da mu ipak priznamo ono što je dobro činio i da to ostane na neki način i potvrda naše demokracije i uvažavanja vrijednosti i onih ljudskih i onih civilizacijskih.
Hvala. I još završni osvrt, predsjednik Vlade, doktor Ivo Sanader. Izvolite.
Hvala lijepa gospodine predsjedniče. Zahvaljujem svima koji su se javili u raspravi. Pokušat ću evo upravo odgovoriti i na prijedlog uvaženog zastupnika doktora Letica, pa i zastupnika gospodina Račana i zastupnika Piplovića. Da, apsolutno u reformi pravosuđa je učinjeno puno i ja sam ponosan na to i na sve to što je Vesna Škare kao dio mog tima radila u protekle dvije godine. ali to nije bila njezina reforma. To bila reforma ove Vlade koju sam predložio prije dvije godine. I to nije nikakav razlog. I nije razlog nikakav drugi nego ono što sam rekao na početku. Pa nemojmo zatvarati oči pred onim o čemu cijela Hrvatska, a i svjetska javnost govor. Ja poštujem gospodina Piplovića, poštujem gospođu Škare-Ožbolt i sve članove i DC-a i svih drugih stranaka. Ali činjenica da politikom koju vodi Hrvatska demokratska zajednica, a to ste, niste čuli samo od mene, čuli ste u nizu komentara od zastupnika, od političara, da se praktički zaista određene stranke nalaze u krizi identiteta. Čak smo čuli od predsjednika i predsjednica nekih stranaka da su i oni izgubili polje djelovanja nakon ovakve politike Hrvatske demokratske zajednice koja doprinosi toleranciji, koja doprinosi da smo prag tolerancije u protekle dvije godine podigli i kad je riječ u odnosu prema manjinama i HAGG-u i europskoj orijentaciji Hrvatske itd., itd. Prema tome, o tome je riječ. Ja to razumijem i to je legitimno pravo kod njih. Nema nikakvih drugih razloga. Ona je dobro radila svoj posao, ali je ovo postalo opterećenje za nju i osim toga mi nismo spremni, upravo zato jer ulazimo u ovaj proces pregovora sa Europskom unijom u kojemu će reforma pravosuđa biti, dobivati sve više i više na značenju. Ne možemo tolerirati u Vladi i ja kao najodgovorniji čovjek ove Vlade da takvi odnosi i pitanje krize identiteta, ja nisam rekao. To je moja ocjena uvaženi zastupniče. Nemam ništa protiv DC-a, dapače. Ali je to moja ocjena. Da nam to postane teret u ovoj Vladi. Nikakvih drugih razloga nema. I tu je, mislim da je i kolega Račan iznio isto tako neke, imao je težu situaciju, drugačije je bilo, više koalicijskih partnera. Ali naprosto po meni, za moje poimanje koalicijskog djelovanja ne može se, ponavljam još jedanput, da upotrijebim tu sliku koja je bila prisutna zadnjih mjesec dana, 5 dana biti ministar, a 6. dan biti oporbeni čelnik koji napada tu istu Vladu u kojoj sjedi, u kojoj 5 dana može dati prijedloge. To su jedini razlozi. Znači, Vesna Škare je dobro radila svoj posao i znam da sam dobro predložio jer se to pokazalo. Ali isto tako sam uvjeren da će Ana Lovrin raditi još bolje ovaj posao jer je riječ o ženi sa velikim iskustvom u politici, upravo u pitanju pravosuđa. I na koncu konca ako hoćete, ona je kao predsjednica Odbora za pravosuđe i saborska ministrica, odgovara tome. Prema tome, molim vas za povjerenje gospođi Lovrin i zahvaljujem vam svima na zaista tolerantnoj raspravi.
Hvala lijepa. Zaključujem raspravu. Prelazimo na glasovanje. Prijedlog je za iskazivanje povjerenja Ani Lovrin za obnašanje dužnosti ministrice pravosuđa. Molim uključimo se. Možete glasovati. Molim rezultat. Utvrđujem da je sa 82 glasa za, 15 suzdržanih i 24 protiv iskazano povjerenje Ani Lovrin za obnašanje dužnosti ministrice pravosuđa. [[Pljesak.]] Sad bi trebali još prethodno položiti prisegu. Položiti prisegu. Člankom 208. Poslovnika utvrđen je način na koji se daje prisega prema, prisegu dakle se glasi na način: "Prisežem svojom čašću da ću dužnost člana Vlade savjesno i časno obnašati, poštivati Ustav, zakone i pravni poredak, te se zalagati za svekoliki napredak Republike Hrvatske." Ministrice pravosuđa, Ana Lovrin, izvolite.
Prisežem.
Hvala lijepa. [[Pljesak]] Čestitam. Idemo na sljedeću točku: - Prijedlog odluke o donošenju Prostornog plana Parka prirode Učka. Predlagatelj odluke je Vlada Republike Hrvatske. Raspravu su proveli Odbori za zakonodavstvo, prostorno uređenje i zaštitu okoliša, poljoprivredu i šumarstvo i Odbor za turizam. Izvješća ste primili na sjednici. Ministrica zaštite okoliša, prostornog uređenja i graditeljstva … … [[Upadica se ne razumije.]] A gdje je ministrica? Sad je bila tu. Državni tajnik Davor Mrduljaš će dodatno obrazložiti prijedlog. Izvolite.